Неименована песма Алексе Шантића 45
Алекса Шантић 

Ниси само срцу мила,
    Што ти чедност лице краси,
И што дахом рајског цв'јета
    Миришу ти меке власи;

Ниси само срцу мила,
    Што ти око сунцем грије,
Што су твоје р'јечи благе
    Анђеоске мелодије;

Ниси само срцу мила,
    Што осмејак уста твојих
У дубини душе младе
    Диже олтар нада мојих;

Ниси само срцу мила,
    Што си чедо раја света,
Већ и стога, што си пупољ
    Српске гране, српског цв'јета!
Мостар, 4. јуна 1893.
Шантићеве песме 1893.